በመዲናዋ የድምፅ ብክለት አስከትለዋል በተባሉ 30 ተቋማት ላይ እርምጃ ተወሰደ
 – የአዲስ አበባ ከተማ አስተዳደር አካባቢ ጥበቃ ባለስልጣን በከተማዋ የድምፅ ብክለት አስከትለዋል ባላቸው ከ30 በላይ የተለያዩ ተቋማት ላይ እርምጃ ወሰደ ።በመኖሪያ ቤቶች አካባቢ የሚፈጠሩ የድምፅ ብክለቶች አሁንም ቢሆን ይበልጥ ትኩረት የሚያሻው መሆኑን ነዋሪዎች ይናገራሉ። ነዋሪዎቹ የድምፅ ብክለትን የሚከላከል ደንብ ቢወጣም በትክክል ተግባራዊ ያለመደረጉ ችግሩን በከተማዋ አባብሶታል ባይ ናቸው። በሃገራችን የድምፅ ብክለትን ለመከላከል የሚያስችል ደንብ ተሻሽሎ የወጣው በ1998 ላይ ሲሆን፥ በደንቡ መሰረት የድምፅ ልቀት መጠን በመኖሪያ አካባቢዎች በቀን 55 ዴሲ ቤል፣ ማታ  ቢበዛ 45 ዴሲ ቤል እንዲሁም በንግድ ቦታዎች በቀን 65 ዴሲ ቤል እና በማታ 55  ዴሲ ቤል መሆን እንዳለበት ያስገድዳል። በአዲስ አበባ የስፖርት ጨዋታዎችን በሚታዩባቸው  ቤቶች፣ የምሽት ክበቦች፣ የሀይማኖት ተቋማት፣ ሙዚቃ እና ቪድዮ ቤቶች የሚያወጡት ድምፅ በአዋጁ ከተቀመጠው ገደብ በላይ ነው። በአዲስ አበባ ከተማ  የአካባቢ ጥበቃ ባለስልጣን የአካባቢ ግንዛቤ እና ብክለት ኢንስፔክሽን ቲም አስተባባሪ የሆኑት ወይዘሮ መሰረት መንግስቴ ችግሩ አለ የተለያዩ አቤቱታዎችም ይደርሱናል ብለዋል። እንደ ወይዘሮ መሰረት የወጣውን ደንብ ለማስከበር ባለስልጣኑ በሚንቀሳቀስበት ወቅት በከተማዋ ያሉ ህንፃዎች ቅይጥ አገልግሎት እየሰጡ መሆኑ አስቸጋሪ  እንዳደረገው ይናገራሉ። ነገር ግን የሚመጡላቸውን አቤቱታዎች ተገን በማደረግ ካለፈው ዓመት ጀምሮ የድምፅ ብክለት በፈጠሩ ከ30 በሚበልጡ ልዩ ልዩ ተቋማት ላይ እርምጃ ተወስዷል ብለዋል። እርምጃዎቹም ተቋማቱን መዝጋት እና  ፈቃድ ማገድን ያካተተ ነው። ወይዘሮ መሰረት በአሁኑ ወቅትም በተለይ በየምሽት ቤቶች እና ሙዚቃ ቤቶች የሚለቀቀውን የድምፅ ልቀት መጠንን በምሽት ለመቆጣጠር  እየተንቀሳቀሱ መሆኑን መናገራቸውን ኤፍ ቢ ሲ ዘገባ ያስረዳል።